b'\n_START_ARTICLE_\nBoem\xc4\x83\n_START_PARAGRAPH_\nBoem\xc4\x83 este un termen folosit \xc3\xaen critica literar\xc4\x83. A ap\xc4\x83rut la sf\xc3\xa2r\xc8\x99itul secolului al XIX-lea, \xc8\x99i a fost \xc3\xaemprumutat din francezul bohemien, care \xc3\xaei desemna pe romi, originea cuv\xc3\xaentului francez put\xc3\xaend fi motivat\xc4\x83 de faptul c\xc4\x83 ace\xc8\x99tia au ajuns \xc3\xaen vestul Europei prin Boemia._NEWLINE_Termenul literar desemneaz\xc4\x83 totalitatea persoanelor cu un comportament social informal sau neconven\xc8\x9bional, referindu-se \xc3\xaen special la comportamentul unor arti\xc8\x99ti sau scriitori. Boema francez\xc4\x83 a constituit modelul tuturor celorlalte boeme europene, fiind organizat\xc4\x83 \xc3\xaen jurul unor cenacluri literare sau a unor cafenele literare._NEWLINE_\xc3\x8en literatura rom\xc3\xa2n\xc4\x83, boema a fost puternic reprezentat\xc4\x83 \xc3\xaen perioada dintre cele dou\xc4\x83 r\xc4\x83zboaie mondiale, scriitorii \xc8\x99i arti\xc8\x99ti bucure\xc8\x99teni aleg\xc3\xaendu-\xc8\x99i drept punct de \xc3\xaent\xc3\xaelnire cafeneaua Cap\xc8\x99a. Spre deosebire de ceea ce se \xc3\xaent\xc3\xaempla \xc3\xaen marile capitale europene, la Paris sau la Londra, Bucure\xc8\x99tiul nu a avut nici o dat\xc4\x83 o strad\xc4\x83 sau un cartier rezervat exclusiv arti\xc8\x99tilor. Zona Montmartre a adunat to\xc8\x9bi arti\xc8\x99tii importan\xc8\x9bi francezi \xc3\xaen timp ce Londra rezerva arti\xc8\x99tilor anumite str\xc4\x83zi din cartierele Chelsea \xc8\x99i Hampstead. \xc3\x8en zilele noastre, zonele \xc3\xaen care s-a mutat boema britanic\xc4\x83 sunt \xc3\xaen interiorul suburbiilor industriale Hackney \xc8\x99i Tower Hamlets \xc3\xaen zona de est \xc8\x99i Sowthwark la sud, unde halele industriale p\xc4\x83r\xc4\x83site \xc8\x99i pre\xc8\x9burile mici au atras sute de arti\xc8\x99ti. Atelierele pictorilor rom\xc3\xa2ni erau concentrate \xc3\xaen zona Bucure\xc8\x99tiului vechi, \xc3\xaen c\xc4\x83su\xc8\x9be cu mansard\xc4\x83, f\xc4\x83r\xc4\x83 ca s\xc4\x83 existe o grupare a acestor ateliere sau un loc specializat pentru arti\xc8\x99ti._NEWLINE_Dup\xc4\x83 al Doilea R\xc4\x83zboi Mondial, lumea artistic\xc4\x83 bucure\xc8\x99tean\xc4\x83 a ren\xc4\x83scut \xc3\xaen anii 1960, pe lista noii boeme literare put\xc3\xaend figura numele poe\xc8\x9bilor Leonid Dimov, Nichita St\xc4\x83nescu, Valeriu Pantazi, sau a graficianului Florin Puc\xc4\x83, figuri marcante ale boemei bucure\xc8\x99tene. Pentru arti\xc8\x99ti, frecventarea mediilor boeme prezint\xc4\x83 \xc3\xaens\xc4\x83 pericolul ca timpul destinat crea\xc8\x9biei s\xc4\x83 fie redus substan\xc8\x9bial, \xc3\xaen vreme ce excesele bahice pot contribui la dispari\xc8\x9bia talentului nativ \xc8\x99i la reducerea duratei de via\xc8\x9b\xc4\x83 creatoare.'